<classify> MKUU wa Mkoa wa Lindi, Godfrey Zambi amepiga marufuku kubomolewa kwa vibanda vya stendi mjini Liwale kwa lengo la kujenga stendi mpya.Aidha amemtaka mkurugenzi wa halmashauri hiyo ya Liwale kuanza mchakato wa kutengeneza stendi mpya katika eneo jipya huku stendi ya zamani ikibaki kama ilivyo.Pamoja na kuagiza vibanda vya stendi ya zamani visibomolewe, amesema kwamba yeyote atakayehamasisha vurugu katika eneo hilo la stendi kwa lengo la kusababisha mtafaruku atashughulikiwa na vyombo vya dola.Alisema halmashauri za wilaya ni vyombo vya serikali na halmashauri haiwezi kuwa serikali kuu na hivyo watasikiliza maagizo yanayotolewa ya kutekeleza maagizo .Akizungumza katika kikao cha watendaji kuelezea matokeo ya Tume ya kuangalia mradi wa stendi iliyoongozwa na Majid Myao, alisema kwamba fedha za serikali Sh bilioni 1.2 zilizotengwa zinastahili kufanyiwa kazi bila kuzusha migogoro ambayo itasababisha fedha hizo kurudi Hazina.Awali Halmashauri ya Wilaya ya Liwale ilipanga kutumia Sh milioni 38 kubomoa stendi hiyo ya zamani na kujenga mpya. Ubomoaji huo ulikuwa unagusa vibanda 198 na thamani yake na bidhaa ni takribani Sh bilioni moja.Halmashauri hiyo awali ilisema kwamba wapangaji wa eneo hilo wamegoma kulipa kodi, kauli ambayo imekataliwa na wapangaji ambao wamesema tangu wamejenga hakuna mtu ambaye amekuja kutia nao saini mkataba wa kulipana.Mkuu huyo wa mkoa pia alipata nafasi ya kuzungumza na wafanyabiashara na kuwaambia kwamba hawatabomolewa vibanda vyao na katika kipindi cha mwezi mmoja wafanyabiashara waingie mkataba na halmashauri na kuanza kulipa kodi.Alisema mikoa yote iliyojenga stendi mpya hawajawahi kuvunja za zamani na lengo likiwa ni kuongeza wigo wa mapato na kutanua shughuli za wananchi .Alisema pamoja na ukweli huo pia waziri , Ofisi ya Rais, Tawala za Mikoa na Serikali za Mitaa Tamisemi, Suleiman Jafo ameagiza kwamba halmashauri zijenge stendi nyingi na si kwa kubomoa zile za zamani.Mkuu wa Wilaya ya Liwale, Sarah Chiwamba alisema kwamba wamepokea maagizo ya mkuu wa mkoa.Aliwataka wataalamu kuhakikisha kwamba wanafuatilia maelekezo hayo ili fedha za serikali kuu zisirejeshwe hazina.Pia amewataka watendaji wa serikali kuacha siasa za vijiweni na kuhakikisha kwamba wanashughulikia kero za wananchi na kuwekeza mazingira sahihi ya maendeleo.  <topic>: KITAIFA 